khistorydata/jeongjo-sjw-relations huggingface dataset:
정조 6년
壬寅正月初四日辰時。上御誠正閣。晝講入侍時。同知事鄭尙淳。特進官尹蓍東。參贊官趙時偉。侍讀官李敬一。檢討官徐有成。假注書趙衍德。記事官曺喜有金鳳顯。宗臣安昌君燝。武臣沈。以次進伏訖。上曰。雪意如此。泮試場中。許入雨具事。分付。賤臣承命出傳。上曰。守令邊將。來待閤外。講筵罷後。卽爲入侍事。分付。賤臣承命出。分付。上讀前受音訖。敬一進讀孟子。自故將有爲之君。止湯之於伊尹章訖。上謮新受音訖。敬一曰。自古聖帝明王。皆是大有爲之君。而下文湯與桓公。亦大有爲之君也。成湯則乃是創業興王之主。當以別論。齊桓卽繼世之君也。然能大有爲。故有九合諸侯一匡天下之功。而齊桓特一覇主也。不可以桓公事業。仰勉於殿下。而大抵雖在守成之世。人君能做大有爲之治。然後可以挽回世道。風動四方。今日卽歲首初開講筵也。臣竊以大有爲之治。爲殿下祈祝焉。有成曰。人主之通患。實在於好臣其所敎。而不好臣其所受敎。此孟子所以發歎於當時者也。今日不然。殿下之聖學卓越。而人材乃反眇然。雖欲臣其所受敎。將於何人而受之乎。雖然有若成湯之聖君。伊尹出焉。有若齊桓之賢辟。則管仲遇焉。此相須自然之理也。苟能心誠求之。雖今日之人材。亦豈無不借異代之道乎。臣之區區所望。正在於求賢如渴四字。惟殿下加勉焉。上曰。好矣。經筵特進官。亦陳文義。尙淳曰。湯之於伊尹。桓公之於管仲。猶且不可召云。而成湯創業之君也。桓公覇業之主也。孟子之以此提諭者。特以竝擧而言也。蓋桓公不足道也。而能知管仲之不可召。則其在時君待賢之道。猶有不可召之義。以此推之。後世人辟。足可監省處。伏願聖上。特推則哲之明。以廣用賢之道焉。上曰。好矣。蓍東曰。大體論之。孟子旣居賓師之位。以如是學焉而後。臣之云者。可見其待賢之道。而先儒亦以爲臣焉而後亦學。斯言誠得宜矣。殿下每於此等處。益加澄省焉。上曰。參贊官亦陳文義。時偉曰。玉堂經筵。旣盡文義。更無所達矣。上曰。孔子若當此時。則將何以處之乎。敬一曰。若使孔子。當此時。則未知何以處此。而孟子之時。則歷聘諸侯。君臣之義。初無素定之分。故其言似然矣。仍命撤講。下敎曰。閫帥守令入傳事。分付。賤臣承命出。與全羅兵使曺學臣等。偕入進伏。上謂學臣曰。今番除拜。便是特簡。無負此意。惕念善爲。可也。命讀宣諭訖。命退。寧越府使魚錫定進伏。上曰。卿以侍從。除拜此邑。不待下敎。想必善爲矣。命讀宣諭讀訖。命退。長湍府使許任進伏。上曰。昨已悉諭。別無更問矣。命退。楚山府使李基成。穩城府使柳大源。甲山府使閔光晉。平山府使柳孝源。中和府使李健秀。雲山郡守林鵬翰。長興府使具綱。長淵縣監曺命楫。草溪郡守崔範星。以次進伏。上曰。爾等向經入侍。不須更問。下往善爲也。命退。嘉山郡守閔光升進伏。上曰。爾陳履歷。光升曰。丁亥以宣傳官落職。其後以守門將復職。遷至訓主禁都訓判都樬經歷訓鍊副正矣。上曰。從仕凡於幾年乎。光升曰。爲十三年矣。命讀七事。光升讀奏訖。上曰。爾於居官。何以修擧乎。光升曰。當種桑勸農矣。上曰。何以則可增戶口乎。光升曰。農桑盛則民不離散矣。上曰。何以則興學校乎。光升曰。職在勸課矣。上曰。軍丁何以修乎。光升曰。時或鍊習。俾無黃口充丁矣。上曰。何以則可免黃口充丁乎。光升曰。不爲白骨徵布。則可謂軍丁修矣。上曰。前席奏語。固當從一陳白。而如是外奏。事極駭然。命書榻敎曰。嘉山郡守閔光升拿處。萬頃縣監申完。順安縣令魚用元。長䰇縣監張齊斗。高敞縣監朴文絅。陰城縣監李崇運。兔山縣監尹昌淳。禮安縣監任璸。狼川縣監李趾采。熊川縣監李永耇。咸昌縣監李廷衡。利城縣監陳盛漢。蔚珍縣監辛弼候。以次進伏訖。上曰。爾等亦無更問矣。命退。全義縣監洪義榮。燕岐縣監金啓濂。以次進伏。上曰。此兩人便是補外矣。宇鎭曰。然矣。上曰。本邑雖薄。亦有民人社稷之責。爾等下去善爲也。命退。靈山縣令韓重裕進伏。上曰。向者見爾於通禮之任。而已知其爲人。想必善爲矣。命退。知禮縣監李性重進伏。上曰。頃於輪對時見爾矣。下往善爲也。命退。奉化縣監尹廷烈進伏。上曰。何以居官乎。廷烈曰。當竭心奉公矣。上曰。只以竭心而能爲治乎。廷烈曰。當勸農省賦矣。命退。延日縣監張顯慶進伏。上曰。爾以兼史。久侍邇班。今玆出外。亦可悵矣。命退。上曰。謝恩守令進前。南原府使徐侃修進伏。上曰。爾其速辭朝。下往善爲也。命退。宇鎭曰。成川府使李顯永。俄入闕中。方有情勢。還爲出去矣。上曰。有何情勢乎。宇鎭曰。吏判分付本曹。毋得赴任云矣。上曰。差使員守令進前。洪原縣監具世德進伏。上曰。爾是具純之父乎。世德曰。然矣。上曰。具純事何以如是乎。世德曰。不勝惶懍矣。上曰。本邑年事。何如。世德曰。入於之次矣。命退。延安府使李樂培進伏。上曰。爾以戶曹郞廳移拜乎。樂培曰。然矣。上曰。災結何爲過報耶。樂培曰。反畓無限。秋成後始爲畓驗。故晩後報災。如是過矣。上曰。年事。何如。樂培曰。入於稍實矣。命退。永柔縣令尹翊東進伏。上曰。爾雖削科。得除好邑。足可慰矣。年事。何如。翊東曰。入於稍實矣。命退。唐津縣監安羽濟進伏。上曰。是誰也。羽濟曰。故參判安重弼之孫矣。上曰。年事。何如。羽濟曰。入於稍實矣。上曰。爾能善治乎。羽濟曰。臣今老殘。何能善治乎。上曰。今番貶目。何如。羽濟曰。柔能制剛。治漸有效爲題矣。命退。康翎縣監李燁進伏。上曰。今番殿最。何以居中乎。燁曰。以報査或錯爲題矣。上曰。爲人頗了了矣。宇鎭曰。然矣。命退。銀溪察訪羅學素進伏。上曰。爾居何處乎。學素曰。居在羅州矣。上曰。有何長技乎。學素曰。粗知醫術矣。上曰。馬政。何如。學素曰。上馬二十五匹。中馬二十五匹。下馬百匹矣。命退。長水察訪朴敎行進伏。上曰。馬政。何如。敎行曰。大馬十四匹。中馬二十七匹。卜馬九十三匹矣。上曰。有何弊瘼乎。敎行曰。馬位復戶。太半出賣。故卒難復舊矣。上曰。何以則可以矯弊乎。敎行曰。臣略出廩餘。以改馬匹矣。命退。命時偉書傳敎曰。初五日朝參時。廣智營東營入直軍各五十名除出。弘化外作門事。分付。時偉曰。新除授三和府使任屹。時在中和府任所。有除朝辭赴任之命矣。密符以三和前府使所佩。仍爲傳授。諭書則安寶後。使院吏齎傳。何如。上曰。依爲之。出擧條上曰。若至未時。人日製試券。雖捧一二軸。試官卽爲持入事。分付。仍命退。諸臣以次退出。
정조 6년
壬寅正月初四日午時。上御誠正閣。右副承旨入侍時。右副承旨鄭志儉。假注書趙衍德。記事官曺喜有金鳳顯。以次進伏訖。上曰。左承旨入侍。賤臣承命出。與徐有防偕入進伏。上曰。一直提學入侍。賤臣承命出。與沈念祖偕入進伏。上曰。吏判之擠斥李顯永。是何故也。有防曰。事甚驚怪矣。上曰。今日坐直誰也。有防曰。姑未停當矣。命退。諸臣以次退出。
정조 6년
壬寅正月初四日未時。上御誠正閣。科次入侍。諸承旨同爲入侍時。弘文提學李命植。藝文提學徐浩修。同副承旨徐鼎修。直閣金載瓚。副校理李敬一。副修撰徐有成。行都承旨嚴璹。左承旨徐有防。右承旨趙時偉。左副承旨金宇鎭。一直提學沈念祖。二直提學鄭志儉。假注書趙衍德。記事官曺喜有。記注官金鳳顯。以次進伏訖。上曰。收券爲幾何乎。鼎修曰。爲三十五張矣。上曰。入門數爲幾何乎。鼎修曰。入門則爲八十七人。而限後幾至五十餘張矣。上曰。大司成持限後試券入來事。分付。賤臣承命出傳。命考券。有成進讀試券。上曰。今此儒生。促刻製進。而所製擧皆成樣。可謂實才矣。浩修曰。果然矣。考訖。上曰。在前人日製施賞謄錄持來。賤臣承命出持入。有防曰。居魁直赴會試。之次給分以下。紙筆墨施賞矣。命拆封。仍命書傳敎曰。人日製居首儒生進士南巖老。直赴會試。之次進士姜必敎韓錫倫。各給一分。次上進士柳譚。紙筆墨施賞。自政院考例捧傳旨。命試官先退。時偉曰。俄下傳敎。以廣智營東營軍各五十名。除出作門。而皆是宮墻頹圮處把守軍。故有難除出云矣。命書傳敎曰。東營及廣智營集春營軍兵。數甚苟艱。難以推移出用云。各五十名出用後。以他各營軍。各五名替代。而出番軍勿爲替把事。分付。命退。諸臣以次退出。
정조 6년
壬寅正月初四日酉時。上御誠正閣。左承旨。同副承旨入侍時。左承旨徐有防。同副承旨徐鼎修。假注書趙衍德。記事官曺喜有。記注官金鳳顯。以次進伏訖。上曰。今日軍號。以昨日軍號頒布事。分付。賤臣承命出。分付。有防曰。俄下傳敎中。以東營廣智營軍士除出爲敎。而猶有不足之慮云矣。上曰。然則與集春營。通融磨鍊事。分付。命退。承史以次退出。
정조 6년
行都承旨嚴璹藥院直。左承旨徐有防坐。右承旨趙時偉坐直。左副承旨金宇鎭坐直。右副承旨鄭志儉坐。同副承旨徐鼎修坐。注書趙興鎭仕直李祖承病。假注書趙衍德藥院直。事變假注書李顯道仕。
정조 6년
上在昌德宮。行朝參。停經筵。
정조 6년
金宇鎭啓曰。卽者副校理李敬一。副修撰徐有成。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。玉堂上下番俱空。事甚未安。副校理李敬一。修撰李鼎揆。副修撰徐有成。竝卽牌招。以爲推移入直之地。何如。傳曰。允。
정조 6년
徐有防啓曰。明日大駕詣宗廟後。王大妃殿惠慶宮問安。何承旨進去乎。敢稟。無批
정조 6년
傳于趙時偉曰。侍衛軍兵毛具。
정조 6년
傳于趙時偉曰。左副承旨入侍。
정조 6년
備忘記。廉防勢難强令察任。動駕且況隔宵。兼兵曹判書蔡濟恭許遞。
정조 6년
傳于金宇鎭曰。同副承旨入侍。
정조 6년
傳于金宇鎭曰。兵曹判書前望單子入之。
정조 6년
兵曹判書前望單子入之。鄭好仁落點。
정조 6년
傳于趙時偉曰。新除授兵曹判書牌招。傳授命召。
정조 6년
以吏曹參議沈念祖牌不進罷職傳旨。傳于金宇鎭曰。只推。更爲牌招。
정조 6년
金宇鎭啓曰。兵曹判書鄭好仁牌不進推考傳旨。今方捧入。而命召傳授。一時爲急。且今動駕隔宵。本兵多有擧行之事。更卽牌招。何如。傳曰。允。
정조 6년
又啓曰。兵曹判書鄭好仁。再牌不進。推考傳旨今方捧入。而命召傳授。不可暫緩。如是違召。揆以事體。誠極未安。所當更請牌招。而係是一日三牌。何以爲之乎。敢稟。傳曰。更爲牌招。
정조 6년
以洪忠兵使狀啓。傳于徐有防曰。此果何許格式。名以應旨。則以疏條列。可也。稱以所懷。則待令稟處。可也。忽以非錄非狀之體。陳此胡叫亂嚷之說。此等文書。何以捧入。當該承旨推考。此文書還下送。使之具格式陳聞。
정조 6년
徐有防啓曰。吏曹參判金文淳。陳疏到院。纔已退却。參議沈念祖。疏批未下。參判更爲牌招開政。何如。傳曰。允。
정조 6년
有政。吏批。判書金鍾秀在外未肅拜。參判金文淳進。參議沈念祖進。左承旨徐有防進。以徐美修爲正言。金載瓚爲副校理。安鼎大爲宗簿正。兪彦修爲掌樂正。鄭好仁爲軍器提調。
정조 6년
兵批。判書蔡濟恭病。參判徐有寧病。參議趙鼎鎭病。參知柳誼入直進。右承旨李在學進。無政事。
정조 6년
李在學。以兵曹言啓曰。今正月初六日宗廟動駕時。本曹補把京畿驛馬十五匹。依例入把之意。分付本道。何如。傳曰。允。
정조 6년
又以訓鍊都監言啓曰。依傳敎。初五日朝參時。東營及廣智營集春營入直軍。合一百名除出。弘化門外作門。而廣智營軍五十名內。宮墻把守二十二名除。實二十八名。五名留營。二十三名。千摠李策。哨官洪靑行率領。待標信出送。與御營廳東營集春營軍七十七名。合力作門。而事畢後還入直之意。敢啓。傳曰。知道。
정조 6년
又以禁衛營言啓曰。本營哨官金履彬。身病猝重。勢難察任。改差。何如。傳曰。允。
정조 6년
又以御營廳言啓曰。依傳敎。初五日朝參時。東營及廣智營集春營入直軍。合一百名除出。弘化門外作門。而東營入直軍六十一名內。宮墻把守十七名除。實四十四名。集春營入直軍五十名內。宮墻把守十七名除。實三十三名。合七十七名。領軍千摠田翊顯。東營入直把摠南正周。哨官金啓漢。集春營入直哨官崔壽聃率領。待標信出送。與訓局廣智營入直軍二十三名。合力作門。新營入直軍十名除出。東營集春營各五名留營。而事畢後。還入直之意。敢啓。傳曰。知道。
정조 6년
又以義禁府言啓曰。明日擧動時。各差備都事。當爲備員。本府都事朴彝源不仕之代。令該曹口傳差出。以爲分排之地。何如。傳曰。允。
정조 6년
又以義禁府言啓曰。明日擧動時。各差備都事。當爲備員。而都事李敏亨。方在就理中。假都事一員。令該曹差出。以爲分排之地。何如。傳曰。放送。
정조 6년
又以刑曹言啓曰。昨日動駕時。洪忠道公山居幼學兪彦邦。擊錚於衛外。故取考其原情。則封章數朔。不得上達。乞蒙捧入云。而原情末端。以西原幼學李達之。黃海道平山幼學李養吾。金川幼學孫有百。全羅道順天幼學吳周翰。高敞幼學高益纘。京畿豐德前萬戶趙明濬。列名書錄矣。疏章進退。惟在喉院。則今以不卽登撤。乃敢肆然擊錚者。事未前聞。大關後弊。旣非四件內事。則其猥越登聞之罪。不可不嚴懲。原情勿施。狀頭人兪彦邦。自臣曹考律勘處。何如。傳曰。允。
정조 6년
又以刑曹言啓曰。昨日動駕時。洪忠道文義居幼學吳宗漢。白活於衛外。故取考其原情。則其五代祖尙健。高祖振澤及從祖鼎基。俱有孝行。故己酉年道臣狀聞復戶。乞蒙旌褒之典云矣。雖曰爲先。係是干恩。原情內辭緣。勿施。何如。傳曰。允。
정조 6년
又以刑曹言啓曰。頃因慶尙道錄啓。河陽縣殺獄致死尹守萬。初檢傷痕。不錄分寸。初檢之所無傷處。多發於覆檢。故初檢官河陽前縣監鄭弘淵。從重推考事。覆啓蒙允。而鄭弘淵今已遞歸。方在堤川地。故發緘取招之意。行會該道矣。卽見洪忠監司李崇祜回文。則鄭弘淵之緘辭。不爲條陳。全沒事實。莫重奏御文字。不當若是糢糊。此緘答勿施。依新頒定式。更爲發緘取招後。稟處。何如。傳曰。允。
정조 6년
又以刑曹言啓曰。昨日動駕時。黃海道海州居忠義趙運昌。白活於衛外。故取考其原情。則渠以開國勳臣復興君趙胖之後。充定編伍之役。依受敎勿侵云矣。渠以勳臣後裔。若有稱冤之事。則呈訴勳府。或該道監營。未爲不可。而今乃以四件外事。敢爲煩籲之擧者。極涉猥越。原情勿施。自臣曹考律勘處。何如。傳曰。允。
정조 6년
又以刑曹言啓曰。依下敎罪人趙擇臣着枷。御營廳東營及新營輪示後。直到典獄署。具枷杻嚴囚之意。敢啓。傳曰。待用刑刑治次。姑爲保放。
정조 6년
又以刑曹言啓曰。昨日動駕時。全羅道全州居良人韓時輝。白活於衛外。故取考其原情。則本邑上官面田地。以官房免稅之地。移屬戶曹之後。依定式備納。而該宮導掌。連四年下來。徵去四千五百餘兩。一土兩稅。極爲冤痛云矣。此不過呈戶曹釐正者。而敢以四件外事。至煩呼籲之擧者。誠極猥越。原情勿施。自臣曹考律嚴處。本事令該曹査實處之。何如。傳曰。允。
정조 6년
又以刑曹言啓曰。昨日動駕時。慶尙道慶州居良人崔聖化。持疏本擊錚於衛外。故取考其所謂疏本。則其父丙申冬。隨行府倉庫直之役。色吏戶房書寫座首通引等十一人。每日七時式擔當供饋後。及其還穀捧上時。以落穀例爲計報。而其時色吏。私自作錢。初無一合穀計報之事。其父所費錢五百四十四兩。一一推給云矣。考見其所佩號牌。則非崔聖化。乃崔仲男。故査問其換名委折。則以爲聖化。卽其子名。而若以其子名擊錚。則意或爲四件而無罪。故果以其子名。書塡疏本云。渠以至微賤之下隷。因此至細鎖之私事。稱以陳疏。有此煩籲之擧者。已極萬萬無嚴。而所謂疏本。非上言非原情。首尾荒雜。不成貌樣。其紙樣筆跡。與崔文善所呈文字。明是一手所出。其奸濫猥越之習。若不嚴勘。則遐土民俗。無以懲戢。況其換名呼籲。欲爲免罪之計者。其所用意。尤極巧惡。原情勿施。自臣曹依新定式遠配。何如。傳曰。此則大係民習。依草記施行。
정조 6년
又以義禁府言啓曰。兵曹佐郞徐美修拿囚之意。敢啓。傳曰。付過放送。
정조 6년
又以義禁府言啓曰。挾輦將權璹拿囚之意。敢啓。傳曰。付過放送。
정조 6년
吏曹參議沈念祖疏曰。伏以。臣於昨朝。聞曹吏來傳判堂之。分付。成川府使李顯永。不得辭陛。蒼黃逬出云。故臣誠訝惑。索見文字。則無他句語。只以物情未愜。使之呈遞。臣於是。尤不勝驚愧。判堂之所以如是者。有何所據也。顯永之論蔡濟恭一疏。實是公共之論。則其所未叶者。有何別般物議邪。臣亦伊時參政之人也。臣則只知其樹立之爲可獎。故果於排擬之際。與問而曰可。今此云云。至發於新除之長席。實所未曉。抑未知判堂之意。或以爲言事之臣。不宜出外。而有此論邪。顯永所遭。姑置勿論。在臣私義。亦有難安。臣雖無似。以官則僚寀也。所掌則通塞也。判堂設有異同之見。則一問其當初差遣之委折。到今迫遞之當否。從容處之。未爲不可。而直爲分付於曹吏。擧行於假郞。其所以相待。無已太簡乎。且其所差者。旣拂物情。則顧此參政者。宜有譴罰。而況其言又出於長僚乎。臣之不稱是任。臣豈不知。而只以兼銜多務苦乏。丐去之暇。備位無責。未得引免之階矣。及今事端橫起。責雖獨逭。義當自訟。僨誤之地。不可復蹈。召牌之下。承膺無路。玆陳短章。略暴微懇。伏乞聖明。亟命遞斥。以安微分。千萬幸甚。臣無任屛營祈懇之至。答曰。省疏具悉。爾其勿辭察職。
정조 6년
大司憲李𡊠箚曰。伏以。臣素患疝氣。觸寒復發。奄奄床玆。轉動無路。今日朝參。不得趨詣。伏忱惶愪之中。得伏聞大僚有兵曹判書蔡濟恭削黜之請。未蒙允兪。臣竊不勝萬萬憂憤之至。噫。彼濟恭。本以陰慝之性。濟以凶譎之行。平生伎倆。唯在於凶國禍家。夙宵營爲。不出乎背義悖理。輕蔑朝廷。眼無堂陛之嚴畏。侮慢一世。角勝臺閣之公議。其前後負犯。固在罔赦。而此亦於渠。猶屬細故。丙申逆獄。卽前所無之變。而渠之姓名。旣出於凶宦之招。辭證俱備。情跡畢露。王府鐵案。昭人耳目。而天網太恢。王章未施。輿情之憤惋。寧有極哉。向來臺臣之相繼請討。雖云晩矣。實出國人共誅之義。而我聖上不唯不賜允從。乃反摧折太過。譴責之典。洗草之命。固是過中之擧。西銓特除。又出群情之外。殿下亦或以濟恭之罪惡。容有可恕而然耶。隄防之崩壞。義理之晦塞。至此無餘地矣。是以渠亦少無忌憚。益肆凶臆。一疏再疏。噴薄反罵。而甚至於指證君父。以爲自明之計。苟有臣分。焉敢乃爾。且寶鑑纂輯。事體至重。飭敎勉出。不啻申嚴。而一味違拒。無意蠢動。及其新除。唐突出肅。冒沒蹲據。從他笑罵。自爲好官。出入衛列。揚揚自得。頓無畏蹙之意。自同無故之人。分義廉防。固不足責之於渠。而其終始倔强犯分凌節之罪。至此而益著矣。人臣之罪惡。莫大於凶逆。國家之義理。亦莫大於懲討。故凡有獲戾於義理者。論以春秋之法。斷之曰逆也。巨魁而誅戮之。黨輿而鋤治之。自丙丁以來。凡係干連於逆獄者。非誅戮則必鋤治。以折亂萌。以靖世道。而至如濟恭之名出賊招。已成斷案者。其於國法。在所必誅。而尙置朝籍。曲加寬貸。未知我殿下。有何顧惜於此等凶醜之徒。而不思所以嚴懲之道乎。此而置之。恐無以明國是而定人心。臣謂前兵曹判書蔡濟恭。爲先施以遠竄之典。斷不可已也。噫。今日入侍三司之臣。旣在言地。目見大僚之請討。固當合辭力請之不暇。而專事泯默。徑先退出。大失齊討之義。有乖言官之體。竊爲之駭嘆。臣謂入侍三司諸臣。竝施譴削之典宜矣。取進止。答曰。省箚具悉。所陳不須說也。三司譴削事。大臣已請問備矣。
정조 6년
壬寅正月初五日巳時。上御誠正閣。左承旨入侍時。左承旨徐有防。假注書趙衍德。記事官曺喜有。記注官金鳳顯。以次進伏訖。上曰。前一提學入侍。喜有承命出。興鄭民始。偕入進伏。民始曰。俄者朝參兩司玉堂。無一勤據陳白者。誠甚可怪矣。上曰。李性源今在何處乎。民始曰。今在東大門外。而渠亦自知其罪云矣。上曰。其時事尙切怪訝矣。民始曰。果不善爲矣。命退。諸臣以次退出。
정조 6년
壬寅正月初五日未時。上御觀物軒。同副承旨入侍時。同副承旨徐鼎修。記事官趙興鎭。兼春秋曺喜有金鳳顯。以次進伏訖。上曰。左承旨。左副承旨入侍。出榻敎喜有承命出。與左承旨徐有防。左副承旨金宇鎭。偕入進伏。命鼎修書傳敎曰。銓堂批下。卽爲牌招開政。又命書傳敎曰。除夕元日候班。俱未造朝。可想美𧏮之未復天和。切爲卿慮。慮玆遣史官。問卿愼節之加減。卿須加意愼攝。明日雖値動駕。益念少愈之戒。切勿强力赴公事。傳諭于藥房都提調。命讀公事訖。承史以次退出。
정조 6년
行都承旨嚴璹藥院直。左承旨徐有防坐。右承旨趙時偉坐。左副承旨金宇鎭坐直。右副承旨鄭志儉坐。同副承旨徐鼎修坐直。注書趙興鎭仕直李祖承病。假注書趙衍德藥院直。事變假注書李顯道仕。
정조 6년
大駕詣宗廟入齋室後。奎章閣政院玉堂藥房口傳問安。答曰。知道。
정조 6년
大駕詣毓祥宮入齋室後。奎章閣政院玉堂藥房口傳問安。答曰。知道。
정조 6년
大駕詣景慕宮入齋室後。奎章閣政院玉堂藥房口傳問安。答曰。知道。
정조 6년
傳于金宇鎭曰。侍衛軍兵毛具。
정조 6년
有政。吏批。判書金鍾秀在外。參判金文淳進。參議沈念祖進。左副承旨金宇鎭進。以李命植爲大司憲。黃昇源爲大司諫。趙榮弼爲司諫。安鼎大柳翼之爲掌令。李益運爲持平。吳泰賢爲正言。洪文泳爲副修撰。
정조 6년
以李宗燮爲校理。徐有隣爲刑曹判書。
정조 6년
兵批。判書鄭好仁病。參判徐有寧病。參議趙鼎鎭病。參知柳誼入直進。右副承旨鄭志儉進。無政事。
정조 6년
金宇鎭啓曰。玉堂上下番俱空。事甚未安。副修撰洪文泳。旣有只推之命。更爲牌招入直。何如。傳曰。允。未差之代。今日政差出。
정조 6년
以持平李益運。副修撰洪文泳牌不進罷職傳旨。傳于金宇鎭曰。只推。
정조 6년
以校理李宗燮牌不進罷職傳旨。傳于金宇鎭曰。只推。更爲牌招。
정조 6년
金宇鎭啓曰。正言徐美修一體牌招。以爲進參侍臣之地。何如。傳曰。允。
정조 6년
傳于金宇鎭曰。大司成前望單子入之。
정조 6년
傳于金宇鎭曰。權以綱尹㬦敍用。
정조 6년
傳于金宇鎭曰。玉堂前望單子入之。
정조 6년
大司成前望單子入之。吳載純落點。
정조 6년
玉堂前望單子入之。應校朴天行。校理尹㬦。副校理姜彝正。修撰權以綱落點。
정조 6년
金宇鎭啓曰。玉堂上下番俱空。新除授玉堂。竝卽牌招入直。何如。傳曰。允。
정조 6년
金宇鎭啓曰。新除授大司成吳載純。方在削職中。何以爲之。敢稟。傳曰。給牒敍用。伊時同罪諸人。宜無異同。一竝敍用。或給牒敍用。
정조 6년
傳于金宇鎭曰。春到記不遠。新除授大司成。待開門牌招察任。
정조 6년
傳于鄭志儉曰。兩司書吏。令攸司科治。
정조 6년
金宇鎭。以禁衛營言啓曰。下敎訓鍊都監。作門哨官李廷麟拿入。嚴問作門近處雜人馬不禁委折。則所供內。作門內果無人馬攔入之事。而門外至近之地。不能一切嚴禁。致令承旨徐鼎修馬。吏曹正郞李時秀馬。都摠都事李長喆馬。宣傳官李禹道馬錯雜。惶恐遲晩云矣。敢啓。傳曰。知道。哨官姑爲放送。
정조 6년
鄭志儉。以禁衛營言啓曰。依下敎。訓鍊都監作門哨官李廷麟。姑爲放送之意。敢啓。傳曰。知道。
정조 6년
壬寅正月初六日卯時。上詣宗廟。展拜禮入侍時。行都承旨嚴璹。左承旨徐有防。右承旨趙時偉。左副承旨金宇鎭。右副承旨鄭志儉。同副承旨徐鼎修。記事官趙興鎭。假注書趙衍德。記事官曺喜有。記注官金鳳顯。以次隨駕。上具翼善冠袞龍袍。乘輿詣協陽門。有防曰。侍臣只有二人。殆不成樣。玉堂有闕之代。政官牌招。開政差出。待下批牌招。以爲進參之地。兩司諸臺。皆違牌傳旨已爲捧入。而兩司無一人進參。何以爲之乎。敢稟。上曰。依爲之。竝與情病人許遞。可也。出擧條命書駕前下敎曰。政官牌招開政。藥房提調徐浩修進前奏曰。本院無留院之人。何以爲之乎。上曰。以沁留在院事。分付。賤臣承命出傳。上謂兵曹判書鄭好仁曰。卿新除本兵。事多生疎。今於動駕之際。必着意擧行。至於作門內禁雜人事。亦爲申飭。可也。上詣乘輦所。通禮跪請降輿乘輦。上降輿乘輦。出敦化門。引儀唱侍臣上馬。上曰。呼唱之際。引儀固當擧袖高聲。而全不成樣。事甚可駭矣。命書駕敎曰。假引儀申大復汰去。上曰。吏曹參判牌去來催促。駕詣洞口。上曰。衛外咫尺之地。人馬還立作門。千摠若能禁飭。則寧有如許事也。當該千摠姓名。卽爲知入。宣傳官承命出。回奏曰。韓光濟云矣。時偉曰。韓光濟衛外擧行。有此不勤。記過宜矣。上曰。可矣。仍下敎曰。兵判入侍。賤臣承命出。與鄭好仁偕入進前。上曰。俄有下敎申飭。而卿不能如敎擧行。是何故也。大抵駕後侍衛。專尙肅淸。只承史隨行矣。近來則法禁漸弛。或有雜人攔入之擧。此後雖承史。無得雜亂於作門事。申飭。可也。駕詣宗廟門外降輦所。通禮跪請降輦乘輿。上降輦乘輿。入大門。時偉曰。宗簿寺正安鼎大。章服貼裹。不着靑色。事甚未安。不可無警。推考。何如。上曰。依爲之。出擧條上詣降輿所。通禮跪請降輿。上降輿入齋室。諸臣口傳問安訖。命遣左副承旨。問安于王大妃殿惠慶宮。宇鎭承命出。少頃。上具冕服。步詣東神門外。璹跪進圭。上執圭。就板位西向立。引儀唱四拜禮。上行拜禮訖。仍詣殿內奉審訖。上曰。本署提調及戶禮堂上入侍。賤臣承命出。與右議政李徽之。行副司直韓光會。戶曹判書李衍祥。禮曹判書金魯鎭偕入。上仍詣第十室。按審甲寅十二月初九日上諡玉冊。冊裹紅綃鎖金襫袱二無頉。漆黑外櫃一。櫃裹紅紬單袱一無頉。肅廟二年丙辰十月二十日。上顯烈王大妃上尊號玉冊一部。冊裹襫袱二。畫金內函一。函裹單袱二。黑漆外櫃一。櫃裹紅紬單袱一無頉。外袱單紬有頉修改次。肅廟十年三月二十八日。上貞獻文德明聖王后上諡玉冊一部。冊裹紅綃鎖金襫袱二。畫金內函。函裹單襫袱二。黑漆外櫃一。櫃裹紅紬單袱無頉。辛丑顯宗十一年七月二十九日。上明聖王后冊妃玉冊。裹袱多紅廣織鎖金袱二。畫金內函一。函裹單袱二。黑漆外櫃一。櫃裹紅紬單袱一無頉。櫃裹紅單袱有頉修改次。辛卯王世子印一。印裹多紅緞襦袱一。鍍金印筒一。印筒裹多紅緞襦袱一。黑黍皮印盝一。外裹多紅方紗紬單袱一。鹿皮護匣一部無頉。辛卯孝廟二年八月二十八日。上明聖王后王世子嬪冊封印裹袱筒無頉。護匣黑熊皮無頉。辛卯孝宗二年十一月二十一日。上貞獻文德明聖王后甲子上諡之寶。櫃袱無頉。黃鹿皮護匣無頉。王妃之寶。辛丑顯宗二年七月二十九日。上寶筒裹袱無頉。按審訖。上曰。百官先詣永寧殿陪衛事。分付。賤臣承命出傳。上出東神門。步詣永寧殿。就板位西向立。引儀唱四拜禮。上行四拜禮。仍詣殿內奉審訖。復詣德宗室。按審懷簡宣肅恭顯溫文懿敬大王之寶。成宗乙未二月日。上縷金筒具蓋一。寶裹紅緞子襫袱一。襦袱一。紫黍皮裹寶盝一。朱筒紅緞子襫袱一。襦袱一無頉。成宗辛卯月日。仁粹王妃之印。印裹紅綃襫袱一。銀筒具蓋。筒裹內外紅綃襦袱一。紫黍皮朱筒盝印盝無頉。燕山丁巳月日。仁粹惠淑大王大妃之印。印裹紅緞襫袱一。鏤金印筒蓋具。印筒裹紅緞襦袱一。紫黍皮朱筒盝印盝無頉。按審訖。上步出東神門。還詣齋室。諸臣口傳問安訖。上具翼善冠袞龍袍。出齋室。通禮跪請乘輿。上乘輿出乘輦所。通禮跪請降輿乘輦。上降輿乘輦。下敎曰。新除授臺諫。一竝牌招。以參侍臣班。可也。賤臣承命。分付。駕詣洞口。上曰。作門內痛禁人馬事。俄有下敎。而如是雜遝。事極可駭。馬主姓名。從速知入。禁營留陳敎鍊官及作門哨官。自本營卽令拿問草記以聞事。分付。仍敎曰。兵曹判書入侍。賤臣承命出。與鄭好仁。偕入進前。上曰。新除之餘。兵判固當惕念擧行。而何如是不勤也。禁喧郞廳爲先拿入。査問以奏。大抵人馬之攔入作門。專是內侍所騎之馬。此後另加禁飭。無得攔入。可也。好仁承命出。上曰。動駕時擊錚人。許令聽受。其外納疏白活人。勿爲捧入。自外逐送事。分付考喧都事。宣傳官承命出傳。駕詣光化門前路。鄭好仁進前奏曰。臣拿入禁喧郞廳。査問委折。則渠在駕後禁喧。故駕前事未能察飭。致有人馬之攔入。不勝惶恐云矣。上曰。此後則惕念擧行事。分付。好仁承命出。時偉讀奏禁營草記。命書批旨曰。該營哨官放送。駕詣毓祥宮洞口。至降輦所。通禮跪請降輦乘輿。上降輦乘輿。入大門。詣降輿所。通禮跪請降輿。上降輿入齋室。諸臣口傳問安訖。上曰。政事望催促擬入。少頃。上具翼善冠袞龍袍。出齋室。詣展拜所就板位。引儀唱再拜禮。上行拜禮訖。仍詣宮內。奉審後。還御齋室。諸臣口傳問安訖。少頃。上出齋室。詣乘輿所。通禮跪請乘輿。上乘輿。宇鎭讀奏政事望筒訖。上曰。新除授玉堂。卽爲牌招事。分付。賤臣承命出傳。上詣乘輦所。通禮跪請降輿乘輦。上降輿乘輦。至蓮池洞口。上曰。漢城判尹來待降輦所事。分付。賤臣承命出傳。上詣降輦所。通禮跪請降輦乘輿。上降輦乘輿。下敎曰。判尹入侍時。訓將同爲入侍事。分付。賤臣承命出。與鄭昌聖具善復。偕入進前。上曰。本宮門前作舍事。卿等果爲磨鍊耶。昌聖曰。作舍凡節。臣採問拮据。而今則姑未解凍。將以開月間始役。而三月初則可以畢役矣。上曰。魚物廛。將以何處開基乎。善復曰。東邊廣闊處。欲爲設廛矣。上曰。卿等從速董役。可也。善復曰。挾輦軍每當侍衛之時。把摠哨官及中月刀次知敎鍊官。未能察飭首尾。輒致不謹之弊。臣意則依御前前排列牌頭例。每十名。加定隊長軍一名。只佩環刀。左右外行。各飭其伍。則挾輦侍衛之節。比前嚴密。以此出擧條定式施行。何如。上曰。十名內一名。不持器械。定爲隊長軍。可也。出擧條上詣降輿所。通禮跪請降輿。上降輿入齋室。諸臣口傳問安。上具冕服。出齋室。璹跪進圭。上執圭。就板位。引儀唱再拜禮。上行拜禮訖。仍詣宮內奉審訖。還御齋室。諸臣口傳問安。少頃。上出齋室。詣乘輿所。通禮跪請乘輿。上乘輿。至乘輦所。通禮跪請降輿乘輦。上降輿乘輦。命書駕敎曰。大司成前望單子入之。上曰。歲色已新。領府事尙未相見。心常戀鬱。意謂此洞祗迎所。可以得見矣。今失此便。尤庸悵缺。以此意。注書馳往傳諭于領府事。興鎭承命出。回奏曰。臣敬奉聖旨。馳往傳諭于領府事。則以爲不勝惶感云矣。駕詣宗廟前路幕次。通禮跪請降輦。上降輦。步過前路。通禮跪請乘輦。上乘輦。至敦化門洞口。上曰。各軍門及挾輦鎗劍將處。以內下標信。一一勞問。仍爲解嚴。宣傳官承命出。分付。上入敦化門。詣降輦所。通禮跪請降輦乘輿。上降輦乘輿。下敎曰。今日記過人。竝蕩滌事。分付。宣傳官承命出。分付。上由協陽門。入大內。諸臣口傳問安訖。以次退出。
정조 6년
壬寅正月初六日酉時。上御觀物軒。同副承旨入侍時。同副承旨徐鼎修。記事官趙興鎭。兼春秋曺喜有金鳳顯。以次進伏訖。上曰。今日引儀事。誠駭然矣。侍臣上馬呼唱之際。下氣低聲。顯有羞愧之色。所見極爲怪駭矣。鼎修曰。臣亦見之。而其呼唱之聲低微。似難得聽矣。仍命讀公事。鼎修讀奏訖。命退。承史以次退出。
정조 6년
行都承旨嚴璹藥院直。左承旨李在學坐直。右承旨沈有鎭坐直。左副承旨李世奭坐。右副承旨徐鼎修坐。同副承旨黃昇源未肅拜。注書趙興鎭仕直李祖承病。假注書趙衍德藥院直。事變假注書李顯道仕。
정조 6년
李在學啓曰。卽者校理李宗燮。以其親病。陳疏徑出。原疏纔已捧入矣。所當直捧禁推傳旨。此與無端徑出有異。推考警責。何如。傳曰。允。
정조 6년
又啓曰。大司憲李命植呈辭。執義兪彦鏶在外。掌令安鼎大呈辭。柳翼之在外。持平李益運未肅拜。朴趾慶在外。今日以監察茶時之意。敢啓。傳曰。知道。
정조 6년
傳于李在學曰。左副承旨入侍。
정조 6년
傳于沈有鎭曰。坐直承旨入侍。
정조 6년
以吏曹判書金鍾秀上疏。傳于李在學曰。辭疏未下批之前。更有此陳疏之擧焉。豈或以事件之各異而然耶。此已可訝。至於家僮直呈。先朝禁令至嚴。則丁酉秋間一疏。政院破格捧入之後。至于今皆咎承旨之妄率。則又事襲謬捧入乎。問于該房承旨以啓。
정조 6년
以正言徐美修牌不進罷職傳旨。傳于李在學曰。只推。
정조 6년
以應敎朴天行。校理尹㬦。修撰權以綱牌不進罷職傳旨。傳于李在學曰。只推。
정조 6년
李在學。以弘文館言啓曰。應敎朴天行。校理尹㬦。修撰權以綱。旣有只推之命。卽爲牌招察任。何如。傳曰。允。
정조 6년
以修撰權以綱牌不進罷職傳旨。傳于李在學曰。只推。
정조 6년
傳于李在學曰。校理尹㬦。情勢似然。許遞。
정조 6년
傳于李在學曰。發遣吏郞。明日諸執事淸齋與否。摘奸以來。
정조 6년
傳于李在學曰。左副承旨。右副承旨。聞有實恙。許遞。前望單子入之。
정조 6년
承旨前望單子入之。李在學沈有鎭落點。
정조 6년
承旨前望單子入之。李世奭落點。
정조 6년
傳于李在學曰。新除授承旨牌招察任。
정조 6년
傳于李在學曰。新除授承旨牌招察任之中。坐罷人給牒敍用。同罪被勘人。飭已行矣。一體敍用。
정조 6년
大司成前望單子入之。徐有防落點。
정조 6년
傳于李世奭曰。新除授大司成。待下批牌招察任。
정조 6년
承旨前望單子入之。黃昇源落點。
정조 6년
傳于李世奭曰。新除授承旨牌招察任。
정조 6년
李世奭啓曰。蔡濟恭上疏捧入之時。臣以嚴加處分。以懲凶徒跳踉之習。有所陳達矣。不惟不賜允可。批旨遽下。殆若循例對章之賜批者然。臣誠愕眙。不知所以。噫。濟恭之負犯顧。何如。三司之聲討。又何如。而今下批旨。實出意慮之外。此豈所望於我殿下者哉。凶徒無所懲畏。國法將無所施。言念及此。不勝憂慨。臣職在出納之地。決不可頒布。玆敢冒陳短啓。繳還所下批旨。伏願聖明。亟賜反汗之命焉。答曰。有疏無批可乎。況於右相箚出之後。更無執言之端。爾之半夜獨啓。噴薄爲事者。胡乃多事之甚也。更勿復煩。
정조 6년
李世奭。以刑曹言啓曰。昨日動駕時。衛外擊錚人等。依近例除刑推捧供以入之意。敢啓。傳曰。知道。
정조 6년
李世奭。以刑曹言啓曰。昨日動駕時。京畿朔寧居業武鄭贊碩。忠義衛李文參等。擊錚於衛外。故取考其原情。則贊碩七代祖雲京。與文參祖先春男及同鄕人林仁浩。擇定一崗於本郡倉洞里。相與繼葬。而去甲戌年。自戶曹設店塚傍。因審恤使所啓。罷其銀店。刑配店人矣。上年九月。本邑吏朴道春。與李德行。更爲設店。故呈訴本官。自本官撤幕出送。則道春指嗾店漢。呈議送於監營。監營使柳默。摘奸其空山與否矣。柳默甘聽店漢之說。使山主不得接足。則雜流聞此雲集。一日間掘地四五丈。幾至露骨之境者。誠爲子孫之至慟。朴道春等。依律勘處云矣。其所設店。果逼墳塚。則必欲禁逐。情理固然。而旣自營門。因議送摘奸云爾。則不得道臣處決。驟見雜流之來集。有此徑先呼籲者。雖曰爲先。係關民習。原情內辭緣勿施。本事令該道發遣地方官。詳細看審處之意分付。何如。傳曰。原情則勿施。本事則査處。可謂公私兩適其間。深得司寇之體矣。近來刑官。專以編配。認作茶飯。防濫無期。典刑屑越。昨於動駕時。已有定式。如非持錚鳴金。則以文字呼訴及以言語白活之類。自考喧所。元不捉給卿曹事定式。此或爲端本之政。卿則新莅之故。或未聞此事。如是提敎。依此知悉。此後考喧都事。如或不遵定式。雖以文字呼訴言語白活人。執送卿曹。卿曹初勿捧供。直爲退送。一以除猥濫之弊。一以除編配之弊。可也。
정조 6년
又以刑曹言啓曰。昨日動駕時。慶尙道永川居奴福可。擊錚於衛外。故取考其原情。則其矣上典故士人安瑞興妻李氏烈行卓異。故道臣狀聞。繡衣書啓。竝下該曹。而于今四五年。尙未覆啓。乞蒙旌褒之典云矣。節行旌褒。事體重大。今以該曹之未及覆啓。肆然天聽。事未前聞。誠極駭然。雖曰爲主。係是干恩。原情內辭緣勿施。何如。傳曰。允。
정조 6년
吏曹判書金鍾秀疏曰。伏以。三陽載回。泰運方來。顧以周南留滯之蹤。但切華封祈祝之忱。臣於客歲之末。再上縣道之章。及伏奉聖批。丁寧諄複。辭旨至嚴。臣惶隕抑塞。求死不得。甫踰日而天官除命。踵下於千萬夢寐之外。臣於是。尤不勝震悸之至。噫噫。是職也卽臣見傷之地也。臣之謝跡朝端。實自此始。則況今歸養之請。已及三載者乎。體諒之道。終當蒙恩。去就之節。焉用瀆聽。惟是三官之銜。五朔未解。文字之役日急。違慢之罪日積。噫。匹夫之守。有死而已。犬馬之誠。欲效無由。倘或如前羈縻。以致臨時狼狽。則及其自陷大戾之後。聖上雖欲曲赦臣。得乎。抑臣於分義處義輕重之敎。臣誠死罪。而願有復焉。賤臣之以無文竊柄。已退媒進。爲自處之義者。妄自謂大防之難踰越。而至於分義之說。則近世卿士大夫。多被此二字壓得重。往往喪失操執。毁棄廉隅。其有傷於國家之風化多矣。聖明在上。庶幾有矯救弊俗。而乃殿下以分義責臣。則不惟臣之不忍隨波流轉。此豈平日所期望於殿下者哉。嗚呼。有國之政。莫大乎選擧。而其柄則冢宰與文衡是已。職淸權重。爲世稱首。如臣眇福孤蹤。雖曰野外虛銜。忽復一時竝據。則人鬼之所交猜。性命其殆矣。伏惟殿下於臣。天地也。父母也。寧不少加惻隱。而思所全保乎。玆敢畢瀝肝血。附申縣道。伏乞聖明。俯垂愍燭。先將臣本兼之職。及時鐫汰。仍許臣歸養之請。照例施行。使重役無淹。至願護伸焉。臣無任戰灼祈懇之至。答曰。省疏具悉。卿其勿辭行公。
정조 6년
行知中樞府事蔡濟恭疏曰。伏以。天運回泰。景命維新。川至之福。祈祝同情。仍念臣處身昧方。拄足無所。强拳毒矢。叢集如蝟。神精遁爽。心膽顫掉。生逢聖世。只是有死之心而已。俯仰天地。此何人斯。月正朝參。有國之大朝會也。而大臣之以急先務陳達。卽論臣一事。臣罪之不可赦。乃至此耶。噫。臣告退之人也。不可復廁於中權之任。臣雖愚迷。寧不自知。而適當齋宿動駕之際。時刻已至。聖飭截嚴。董之以師律。臣之逃遁不得。暫出肅命。非拚棄株守而然也。連日帳殿。血懇悉暴。以初六日動駕之後。自分爲必退之期。然反顧初心。慙負實多。人言之來。亦非異事。臣實自反。更何費辭。第丙申春獄之說。此金文淳最初疏中構臣之語也。臣之對章。旣已一一辨破。前後聖敎。昭晣洞諭。如日斯赫。頒之一世。垂之百代。雖以文淳之必欲甘心於臣。及其再疏。不敢復提。臣之得保性命。式至今日。罔非我聖上天地再生之恩。中夜窮山。每誦恩敎。枕席涕淚。無時可收。今雖欲自辨。不過復綴臣前日疏耳。心雖痛迫。言何架疊。噫。丙申距今年。七載于玆矣。其間臣之忝叨本兵。亦四遭矣。大臣如有此心。今之爲言。何太晩也。臣竊惑焉。至若右相所陳此論二字。此何言也。臣雖無似。至於大義所關。平日秉執。自以爲賁育莫奪。爲今日臣子者。如或萌心此論。雖使臣手刃。亦當不辭。未知至凶至悖之目。何爲而及於臣身也。國榮云云之說。尤覺驚痛。當國榮罪黜之日。臣於前席。以其專擅弄權之習。放恣無君之罪。臚列陳達。其言千百。此聖明之所垂聽也。筵臣之所同見也。與臣和應之說。此豈近理。其曰國榮向國之日。雖以愛護濟恭之心。至於此論。至嚴斥之。及其窮無所歸。反以爲奇貨云者。觀其文勢語意。有若臣嘗以此論及於國榮而被斥者然。噫嘻。大臣親聽之耶。若果親聽。何至今無所聲罪。今乃躡首席之後。始爲發口耶。家人之口。其說尤可異也。國榮家人。非婦女。卽僕隷也。外是則無。大臣聞之於婦女耶。聞之於僕隷耶。自國榮罪斃之後。雖國榮親戚。凡於其家人之屬。皆有近恐汚己之心。避遠惟恐不及。今乃嫌其言之無根。引此屬而爲證。雖急於構成臣罪。獨不念含血噀人。先汚其口之戒耶。今日人臣之極罪。無過於此論。故持此爲穽擭。欲驅臣而納諸。而事本烏有。言無左契。不得不以旣斃之國榮。要爲疑眩之資。吁亦怕矣。都憲之箚。其半掇拾文淳之疏。其半謄移大臣之啓。臣不必別爲辨白也。念臣寄遇朝廷。形單影隻。遭罹此境。衆怒交萃。山壓鳥卵。未足喩其危且急也。然惟我殿下。日月於臣。父母於臣。有罪無罪。聖明臨下。其死其生。聖明在上。所恃者天。臣何多言。若如人言。雖就金木。亦無所恨。如或不然。願乞骸骨。歸死故山。人臣負此罪名。不可一刻忍耐。逬出城外。忙構短章。冒萬死疾聲鳴號。惟聖明哀之憐之。臣無任跼天蹐地泣血祈懇之至。答曰。省疏具悉。右相箚出後。更無深嫌之端。卿其勿辭行公。
정조 6년
吏曹判書金鍾秀疏曰。伏以臣。舊銜未解。新除又降。惶悶窘阨。置身無地。纔上短疏。顒俟處分。此際得伏見本曹參議臣沈念祖疏本。以臣之斥遞成川府使李顯永事。引以爲嫌。而遂及顯永論蔡濟恭事。臣看來𢥠然震懍。繼以瞿然慙訟之至。夫顯永之論濟恭。不但僚堂以爲樹立。臣亦以爲樹立。不惟臣也。凡今北面於我殿下之庭者。孰不以爲樹立也哉。若臣之病顯永。則不過以前冬一疏之語及半國者。太涉混淪。故聊以示薄警爾。以此合彼。何乃不相諒之甚也。噫。彼濟恭。陰譎濫猾。猶屬小事。嘯聚逆種。譸張凶言。自其平生伎倆。萬軾翰申等諸賊之和應傳授。脈絡相貫。及夫宦獄出。而其締結內豎。交通宮禁之跡。有若泥中之鬪獸。而賴聖上天地之仁。尙保首領。則渠當感激縮伏之不暇。而顧乃氣豪意健。行跡叵測。綢繆指畫。凶論益張。國言之喧藉。逾往逾甚。其爲宗社之憂。誠有至難言者。顯永一疏。雖未能破其窩窟。亦可謂折其角距。則人皆有彝性。孰敢有以此病顯永之意。而僚堂之言乃如此。誠可謂意慮之所不到也。雖然此莫非臣天性疎率。近益顚妄。遇事徑情。不耐商量。嫌疑之際。全欠周思之致。則設有不知臣本心者。疑臣而罪臣。臣將何辭而自白哉。唯有遄被嚴譴。庶可少安私心。愧懍之極。有不敢遲待前疏批下。略暴自劾之義。敢令家僮直呈。伏乞聖明。亟命勘臣之罪。以爲行事不審者之戒焉。臣於治疏將上之際。獲覩邸報中朝參時擧條。濟恭無君不道之逆節。已彰露無餘矣。噫噫。凶論暗地傳法。逆腸始異終合。此而不快正王法。則其將國不國而人不人矣。臣雖已退。義不與此賊共戴一天。伏願淵然深思。亟揮乾斷焉。臣無任屛營祈懇之至。答曰。省疏具悉。卿其勿辭行公。
정조 6년
兵曹判書鄭好仁疏曰。伏以臣。不才無能。最居人下。而特恩洪造。若偏臣身。驟躐無節。滾到卿月之班。歷揚殆遍。無絲毫之報。居常惶愧。若隕淵谷。不自意本兵特除之命。忽降於動駕隔宵之際。臣聞命驚惶。不覺五內之失守。而四體之投地也。噫。臣之平生。臣自知之。鹵莽之質。昏耗之識。無足比數於任使之末。而數年以來。隆眷鄭重。誤恩荐疊。臣是何人。得此不世之殊遇。乃至於此耶。夫兼管三營。掌深嚴之宿衛。竝稱兩銓。主武士之黜陟。是何等重任。苟非威望素著。鑑識明透。爲一時之所見重者。莫宜居之。臣於是任。何嘗念及於夢寐。人之議臣。何嘗見擬於彷彿。而一朝畀之。不少難愼。豈不乖淸朝綜核之政。而爲一世譏笑之資哉。不擇夷險。奔走殫竭。以爲一半分報效之圖。卽臣區區之願也。是以前後除命。隨卽趨承。不敢爲辭巽。而至若見職。自量已熟。自畫有素。決知其不堪承當。而徒感恩數。冒沒蹲據。則一身顚沛。雖不足恤。貽累聖簡。亦非細故。寧自陷於辜恩慢命之科。誠不忍爲貪榮冒進之計。再違嚴召。威譴是俟。聖度包容。不加之罪。三牌又降於半夜。鑾衛將戒於明朝。勢到窮隘。逃遁不得。遂乃暫時出膺。仍參陪扈。滿心慙惶。尤無自容。副急一出。雖不獲已。夤緣仍冒。斷無是理。今始披肝瀝血。露章自列。伏乞聖明。俯賜諒察。鐫臣新授之任。治臣瀆擾之罪。以重公器。以安私分。不勝幸甚。臣無任屛營祈懇之至。答曰。省疏具悉。念卿乙未冬事。特授中權之任。勿辭行公。
정조 6년
應敎朴天行。校理李宗燮。副修撰洪文泳等箚曰。伏以義理莫嚴於忠逆。刑政莫急於懲討。而近年以來。天網太恢。漏徒寔繁。自視爲無故之人。晏然據朝著之列。仇視大義。煽起凶論。蟊賊邦家。蜮射天日者。卽蔡濟恭是已。噫嘻。痛矣。濟恭之前後負犯。卽亘古今。至凶極頑之逆也。悖性難掩於言貌。凶肚愈肆於凌犯。禍心隨處滋蔓。群聽轉益誑脅。譸張闔捭。無謀不主。丙申春宦獄之供。卽渠斷案。聲氣之互應。已不可掩。而內托妖宦之不足。外藉師翰之凶熖。至欲售危動國本之計。及夫徒黨誅殛。窩窟打破。則顯戮之典。雖得倖逭。渠直是假息之德師。戴頭之載翰耳。固已萬萬窮凶叵測。而況其渠不道之言。至及於不敢言之地。而惟殿下過加涵貸。乃敢跳踉至此。寧不大可懼哉。臺章之聲討迭出。而猶不知戢。專事反詈。此可見猾習之不悛矣。日昨大僚筵奏出。而渠之凶節彰著。尤無餘蘊。噫。國榮是何等劇逆。而又爲附和。必欲使合力成就者。其心所在。吁亦可怕。國榮所謂秉執之論極是者。何論也。合力成就者。果何事也。必欲壞亂義理。凶國害家而後已者。此正元惡大憝。萬戮猶輕者也。凡厥罪惡。貫盈天地。則兩觀之誅。烏可已乎。聲討愈嚴。公僨益激。則殿下今雖欲曲爲寬貸。其奈三尺。何哉。逆如濟恭。凶如濟恭。而不置于辟。則王綱有綴旒之危。民彝致掃地之嘆矣。臣等謂前兵曹判書蔡濟恭。姑先施以島配之典。以靖禍本。以淑人心焉。臣等治箚將上之際。卽伏聞蔡濟恭自鳴之疏到院。有若尋常遭彈之人對辨者然。此亦一大變怪也。渠若眼有國法。嚴畏公議。則惟當逬黜泥首。恭俟朝家處分。而偃處城闉。延接賓客。此猶不足。乃敢抗章。必欲角勝國家。力戰大論。於此。益可見悖逆之甚矣。此而置之。亂逆自辨之章。其將接跡而起。伏乞聖明。亟允臣等之請。明示典刑焉。取進止。答曰。省疏具悉。所奏。憲箚之批及之。爾等今日之擧。豈其太惹鬧耶。
정조 6년
校理李宗燮疏曰。伏以臣之老母。今年六十有九矣。素抱貞疾。居常沈綿。自昨冬以後。重得毒感。委頓床笫者。今已五十餘日矣。臣以終鮮之身。又無强近之親。扶護唯臣。藥餌維臣。臣之情私。豈有一刻離捨之勢。而新除之下。不敢言私。黽勉就直矣。卽接家信。則臣母本病之外。又添關格之症。上吐下瀉。氣窒神昏。勺水難下。轉側須人。臣纔聞此報。按住不得。玆敢忙陳短章。徑出禁扃。伏乞天地父母。俯垂矜憐。亟削臣職。以便救護。仍治臣罪。以肅朝綱。不勝幸甚。臣不勝屛營祈懇之至。答曰。省疏具悉。爾其勿辭。救護母病。
정조 6년
右議政李徽之箚曰。伏以臣。於齋宿之所。得伏聞蔡濟恭到院之疏。以臣朝參時陳達之言。張皇說去。侵逼臣身。欲爲自明者。可堪一哂。國榮云云之語。傳播都下。業已久矣。而臣實聾聵。近始聞之。卽聞之後。事係重大。不可過耳而止。誠欲爲世道鎭人心。仰陳天聰。亶出於無隱之義也。彼所謂婦女奴隷者。何其閃忽放恣也。凡人密勿之言。出自家內。播及外人。傳此傳彼。仍致膾炙。非獨此事也。臣聞其膾炙之言。而不敢不陳。彼反以此。含血汚口者。其果爲自脫之端耶。苟使濟恭。無此心無此論。眞如其言。則國家之幸。世道之幸。而傳說喧藉。人心疑亂。臣之一言。實是爲國之深憂。復豈有私感於彼哉。雖不欲呶呶辨。亦不可晏然自在。明日春享。享官勢難進參。伏乞聖明亟垂諒察。特命該曹。先爲改差。仍遞臣職焉。取進止。答曰。省箚具悉卿懇。卿以無隱之義。誦陳道路之傳。則重臣之對章申暴。豈或爲怪。及見卿箚辭。信如所料。然則過耳之說。不必注意而聽。以今以後。益懋息鬧之方。實爲目下第一義也。又若齋官改差云云。豈非過當之甚乎。所請宜不允。卿其安心勿辭。待明朝受香。仍傳曰。此批答。遣史官。傳諭于右議政。
정조 6년
司直鄭民始元疏未下。答曰。省疏具悉。都政時事。不必追嫌。卿其勿辭淸齋。
정조 6년
壬寅正月初七日巳時。上御觀物軒。禮房承旨入侍時。左承旨徐有防。記事官趙興鎭。兼春秋金鳳顯。別兼春秋鄭東浚。以次進伏訖。上曰。右承旨。何不入來乎。有防曰。聞有實恙云矣。上曰。新除授承旨。皆承牌入來乎。有防曰。姑未入來矣。上曰。牌去來。知入。同副承旨入侍。賤臣承命出。與同副承旨徐鼎修。偕入進伏。回奏曰。李在學沈有鎭入來矣。上曰。近來上疏軸。何不書入乎。有防曰。出給備局。方回啓。故姑未推入矣。上曰。政院今日內推入。斯速謄入之意。分付。賤臣承命出。承史以次退出。
정조 6년
壬寅正月初七日申時。上御觀物軒。左副承旨入侍時。左副承旨沈有鎭。記事官趙興鎭。兼春秋金鳳顯。別兼春秋徐龍輔。以次進伏訖。上曰。藥房提調一直提學左承旨。入侍。賤臣承命出。與藥房提調徐浩修。一直提學沈念祖。左承旨徐有防。偕入進伏。上曰。適有小饌。命入侍矣。仍命宣饌。有鎭曰。卽者蔡濟恭。投呈一疏。有若對辨者然。濟恭之罪惡。今已彰著。大小諸臣之聲罪致討方張。而乃敢自處以無故。肆然投疏者。放恣無嚴。猶屬細故。凶頑叵測。亘古所無。此而置之。凶徒自鳴之擧。其將接跡而起。其可曰國有法乎。臣忝居出納之地。目見駭憤之事。有不可循例退却。今方捧入。以俟處分。而此實一大變怪。若不極加嚴懲。無以杜亂賊跳踉之習。臣旣在該房。今適登筵。故敢此仰達矣。上曰。未見其疏。雖未知其措語之何如。而古人或有獄中上書之事矣。上曰。其疏槪見之乎。有防曰。臣亦見之。而其字句間下語。非但放恣。亦極凶悖矣。此不嚴處。無以懲亂賊跳踉之習矣。上曰。雖未見其疏本。略聞其槪。則侵斥大臣。似極矣。有鎭曰。大臣旣以嚴懲討之意筵白。則渠敢以陳疏對辨。有若無故者然。其心所在。尤萬萬叵測矣。命退。諸臣以次退出。
정조 6년
壬寅正月初七日初更。上御觀物軒。左承旨入侍時。左承旨徐有防。記事官趙興鎭。兼春秋曺喜有金鳳顯。以次進伏訖。上曰。近日泮宮儒生。幾許會集云耶。有防曰。儒生輩聞甚多會云矣。仍命書傳敎曰。到記儒生試取。再明日爲之。又命書傳敎曰。到記隔日未肅拜。大司成許遞。前望單子。入之。又命書傳敎曰。承旨前望單子。入之。又命書傳敎曰。明日朝食堂到記。承旨馳詣泮宮。收取以來。命退。承史以次退出。
정조 6년
行都承旨嚴璹藥院進。左承旨李在學坐。右承旨沈有鎭坐。左副承旨李世奭坐直。右副承旨徐鼎修坐直。同副承旨趙鼎鎭未肅拜。注書趙興鎭仕直李祖承病。假注書趙衍德藥院直。事變假注書李顯道仕。
정조 6년
徐鼎修啓曰。大司憲李命植疏批未下。執義兪彦鏶在外。掌令安鼎大呈辭。柳翼之在外。持平朴趾慶在外。李益運未肅拜。今日以監察茶時之意。敢啓。答曰。知道。
정조 6년
以來十一日輪對。取稟。傳于李世奭曰。爲之。
정조 6년
以來十一日專經文臣殿講。取稟。傳于李世奭曰。爲之。
정조 6년
傳于李在學曰。左承旨左副承旨入侍。
정조 6년
李在學啓曰。到記儒生試取。明日爲之事。命下矣。處所以何處爲之乎。敢稟。傳曰。春塘臺爲之。
정조 6년
兵曹口傳政事。副司果尹㬦。
정조 6년
傳于沈有鎭曰。右副承旨牌招。
정조 6년
以刑曹判書李命植所啓。擊錚罪人遠配事擧條。傳于沈有鎭曰。此擧條。係是昨日定式。前所奏。今則不必用之。以休紙出給。兪彦邦等。自本曹推問猥濫之罪草記。趙明濬移義禁府。推問處之。
정조 6년
承旨前望單子入之。趙鼎鎭落點。
정조 6년
李在學。以吏批言啓曰。侍從臣父年七十人。每於歲首。抄啓加資事。載在法典矣。侍從臣父年七十人。別單書入之意。敢啓。傳曰。知道。
정조 6년
又以刑曹言啓曰。昨日擧動時。慶尙道慶州居童蒙崔文善。持疏本擊錚於衛外。故取考其原情。則其父以本府海漢應役。而本府一年十六等進上物種十二種中。本府所出之物。只是九種而已。其餘全鰒大口魚靑魚。則皆貿納於他邑。今後則使物種所在邑封進。且海倉收米。運納於釜山時。路資及改斛所費。依他官例。使該色民夫戶首等擔當云矣。進上事體。何等嚴重。而渠以至賤之海漢。敢生圖免之奸計者。已極萬萬無嚴。況其所呈文字。非原情非疏本。而列書數十海漢之名。有若等狀者然。又以渠輩一年雜費之數。列成件記粘付。下方遐土民習之放恣猥越。節節痛駭。且其所列錄之數十人。初無一人上來之事。只以穉駭一童蒙。假名呼籲者。其用意巧惡。不可不嚴懲。原情勿施。擊錚人崔文善。自臣曹依新定式遠配。狀頭人亦令道臣。一體遠配。何如。傳曰。允。
정조 6년
沈有鎭。以禁衛營言啓曰。昨日申時量。宗廟墻垣頹圮處。本營晝察哨官趙祥麟所告內。第五幕把守軍良人田雨龍爲名漢。排入把子隙中。手持紙鳶。還爲出來。故欲爲執捉。則仍則逃躱云。聞極驚駭。卽令譏捕。今始捉得。嚴加究問則。所供不過爲欲取紙鳶。果入把守內咫尺之地。旋卽出來云。申時有異昏夜。拾鳶雖出無心。莫重警衛之地。有此排越之擧。田雨龍。爲先移送該曹。照律嚴處。當該部官。不勤申飭座更之罪。令該府拿問處之。何如。傳曰。允。
정조 6년
又以御營廳言啓曰。依傳敎。犯夜人武藝別監李復元保放之意。敢啓。傳曰。知道。
정조 6년
校理金載瓚疏曰。伏以天下之至難平者。人心也。萬古之所不墜者。義理也。噫。自古國家。當不幸之運。則天以一種陰戾之氣。生出一番奰慝之徒。斁大義亂正理。必欲禍人家國而後已。苟使聖明在上。天日臨下。亟行大掃蕩之政。闢而廓之。則其撥亂爲正。轉危回安。其機間不可容一髮矣。嗚呼。顧今世道陂險。亂逆層生。王綱轉至於綴旒。民彝日阽於胥溺。而至若乘國運不幸之會。亂天地至正之義。胸藏禍心。眼無君父者。惟蔡濟恭是已。噫嘻。濟恭之罪。可勝誅哉。悖性已根於天賦。凶肚不掩於言貌。仇視正義。倡爲凶論。必將壞亂我國家者。蓋非一朝一夕之故也。噫。丙申逆供。卽渠之千古斷案。根蒂內結於壽興。聲勢外聯於師翰。指揮闔稗。身作謀主。誑誘嚇脅。暗煽凶言。至欲爲危動國本之計。及其徒黨先敗。胸臆莫售。則恚怒噴薄。不道之言。至及於不敢言之地。是誠天下萬古之劇逆大憝也。究厥情犯。不啻有浮於師翰。若使國有常憲。則兩觀之誅。固不可一日少緩。而特以殿下過加包涵。全事庇覆。使彼濟恭之罪逆。不特不施典刑。反使之翶翔位著。向者金文淳李顯永之疏。可見不泯者在。而或過加摧折。或初不賜批。渠反自同無故。益肆其桀悍之氣。自以爲十目可塗。一世可欺。何幸日昨帳殿。大臣之筵奏出。而濟恭之自來包藏。前後情節。益復呈露而無餘矣。噫。國榮。天下之劇逆。而謂之以濟恭所秉之論極是。則所謂所秉者。何論也。又謂以吾當合力而成就。則所謂成就者。何事也。噫。君臣之分。亘在古今。義理之正。質諸神明。而濟恭。以北面殿下之臣。蓄不滿今日之心。數十年所秉執之凶論。迄于今忍死不捨。便作殉身之一義諦。至有和附國榮。使國榮。欲爲之合力成就。其心所在。將欲何爲。噫。濟恭之拂拭至此。推遷至此。莫非我先大王。曁我殿下天地之大德也。未知國家何負於渠。而乃欲壞我義理。戕我家邦。以售其禍胎逆腸者。若是之極耶。今則情跡已綻。眞案已具。國言旣播於十口。王法莫嚴於三尺。噫。彼濟恭。雖欲鼓啄弄辯。自逭天誅。得乎。齊聲之討。已發於相奏。沫血之請。繼登於憲箚。則環東土必共誅之義。於是乎大可見焉。今殿下何所惜。而强拂輿情。不賜以兪音耶。相奏旣斷以凶逆。憲箚方嚴於懲討。而暋不知畏。悍無所忌。猶復不卽逬出。偃處其家。恬若平常。開門接客。傲慢之氣。濫猾之習。吁亦可怕。噫。今若不亟施當律。以絶亂本。則必見凶熖益熾。人心滋惑。終使宗祊無稅駕之地矣。臣謂前兵曹判書蔡濟恭。姑先施以島配之典。使亂逆知戢。國法無廢。斷不可已也。臣於此。竊有所區區憂歎者。殿下凡於治逆之節。偏於仁覆。輒事姑息。當斷不斷。一味因循。至如濟恭之凶逆。而亦復容忍而假借之。使天討不行。顯戮不加。噫。刑政失當。則主威以之而不振。亂逆無懲。則國勢以之而日替。其爲君德之累。豈有大於此者哉。伏願聖明。穆然深思。惕然反顧。益懋乾剛之道。無以小不忍而亂大謀焉。臣無任屛營祈懇之至。答曰。省疏具悉。業已言之諄復矣。
정조 6년
執義兪彦鏶疏曰。伏以三陽肇始。萬品萌發。恭惟聖德。對時懋昭。富有日新。臣竊不勝瞻望顒祝之至。仍念臣之虛縻見職。凡幾年矣。雖疾病益痼。神精益耗。不能以平人自居。而若其久據匪分。如縛求解。則何嘗一日不耿結于中也。然而亦不敢輒申懇辭者。蓋以前此。或以賤陋名姓。仰煩崇聽。則特遣史官。傳宣聖批。是則冀免誤恩。而反辱異數。尤非賤分之所敢出。故紙自泯默縮伏。恭俟處分。一年二年。仍舊見帶。旣未蒙鐫改之恩。又莫效自處之義。病裏惶恧。如添一病。夙宵靡寧。以至于今矣。噫。臣之不稱之實。難强之疾。曾已累次陳述。庶幾天日之明。俯燭無餘。今不敢每擧。以溷宸聰。姑且以公家事言之。夫臺閣爲職。非比庶官。有闕。則輒入政稟。在外。則或賜變通。不容一時暫曠。必使諸員俱備者。誠以淸朝耳目之寄。最重且緊。不得不然。而今乃委命於草莽垂死之喘。空疎之資。癃廢之軀。萬無冒進强策之勢。而節次移陞。一向羈縻。遂使掌憲之地。緣臣自畫。而便作六七年虛窠。私心悚蹙難安。固不暇言。而朝家事例。豈容一任其瘝曠。而莫之恤也。此在國體。所關非細。而臣若徒懷猥越之懼。復延時月之久。則是臣無所肖似之身。始旣上累聖簡。終又致損國體。其爲罪也。尤有大於干冒威尊。於是乎反復思惟。不得不仰暴血懇。伏願天地父母。察臣所辭。亶出肝膈。亟遞見任。仍刊選籍。得以安守田畝。以没餘齒。則其於聖朝遂物之仁。懋實之政。未必無少補矣。惟聖明之財幸焉。臣無任屛營祈懇之至。答曰。省疏具悉爾懇。遐心莫回。祇切歉愧。際見來章。控執猶復如前。虛佇之餘。益覺悵歎。雖因爾弟。稔聞爾宿恙之難强。第今春和在卽。如欲就途。似不至甚艱。爾其念予至意。竢少間。必須上來登筵。仍傳曰。此批答。遣史官傳諭。
정조 6년
壬寅正月初八日午時。上御觀物軒。左承旨左副承旨入侍時。左承旨李在學。左副承旨李世奭。記事官趙興鎭。兼春秋曺喜有金鳳顯。以次進伏訖。上命書傳敎曰。承旨房仍。左承旨爲軍士房。左副承旨爲禮房。又命傳敎曰。禮房承旨。馳詣宗廟永寧殿。奉審摘奸以來。命世奭先退。上曰。右相。今日受香乎。在學曰。受香云矣。上曰。今日。何承旨傳香乎。在學曰。右承旨沈有鎭爲之矣。上曰。昨日右相之箚。平平說去。深得大臣之體。承旨亦皆見之乎。在學等曰。見之矣。在學曰。昨日濟恭疏批。冒死繳還。未蒙反汗。終至頒布。而如此凶頑之流。殿下終不嚴斷。乃反賜批。故狼心梟腸。少無顧忌。不無跳踉之慮。實爲世道大憂也。上曰。同副承旨。何不承牌乎。在學曰。有實恙云矣。仍命書傳敎曰。同副承旨。聞有實恙。許遞。前望單子入之。上曰。明日出宮門路。以賓陽門爲之。出榻敎命退。承史以次退出。
정조 6년
壬寅正月初八日酉時。上御觀物軒。坐直承旨入侍時。右副承旨徐鼎修。記事官趙興鎭。兼春秋曺喜有金鳳顯。以次進伏訖。上曰。到記儒生擧案。已修來乎。鼎修曰。已修來矣。上曰。都數。幾許耶。鼎修曰。製述儒生。其數百十一人。而請經生。爲四十三人矣。上曰。到記儒生。比前甚多矣。鼎修曰。春秋到記。旣出科擧。故方外進士。每趁期會集矣。上曰。近來科場甚雜亂。今番則掌色押班。皆令序齒。無得如前錯雜之意。分付。命退。承史以次退出。
정조 6년
行都承旨嚴璹藥院直。左承旨李在學坐直。右承旨沈有鎭坐。左副承旨李世奭坐。右副承旨徐鼎修坐直。同副承旨趙鼎鎭坐。注書趙興鎭仕直李祖承病。假注書趙衍德藥院直。事變假注書李顯道仕。
정조 6년
李在學啓曰。行大司憲李命植疏批未下。執義兪彦鏶在外。掌令安鼎大疏批未下。柳翼之在外。持平李益運未肅拜。朴趾慶在外。今日以監察茶時之意。敢啓。傳曰。知道。
정조 6년
以再明日文臣殿講處所取稟。傳于李世奭曰。涵仁亭爲之。
정조 6년
傳于李在學曰。坐直承旨入侍。
정조 6년
以中部都事金聲應囚單子。傳于李在學曰。附過放送。
정조 6년
李在學。以兵曹言啓曰。新差黃拓坡權管李震秀。老母今年八十三歲。法不當遠離赴任。呈狀乞遞。邊將之親年七十五歲以上者。許遞其任。已有定式。依法典改差。何如。傳曰。允。
정조 6년
沈有鎭。以奉常寺官員。以都提調提調意啓曰。東籍親耕田所種九穀。先農祭後。卽爲起墾付種之意。敢啓。傳曰。知道。
정조 6년
李在學。以義禁府言啓曰。趙明濬。移本府推問處之事。命下矣。趙明濬今方待命。卽爲拿囚之意。敢啓。傳曰。知道。
정조 6년
又以義禁府言啓曰。黃州牧使徐魯修。拿囚之意。敢啓。傳曰。知道。
정조 6년
禁府啓目。黃州牧使徐魯修原情云云。傳旨內辭緣。泛稱遲晩。刑推得情。何如。判付啓。別無更問之端。迎送有弊。附過放送。使之卽令還官爲良如敎。
정조 6년
又啓目。前萬戶趙明濬原情云云。問目內辭緣。惶恐遲晩。依先朝受敎。放送爲白乎旀。觀其所供。旣非四件。莫重動駕之時。稱以呈疏。不可不嚴懲。考律勘處。何如。判付啓。如欲應旨。則以待政院之捧納而已。何敢擊錚乎。問于刑曹。依兪彦邦等例。勘放爲良如敎。